Miłoćicy (HS/SN). Wšu přičinu k swjećenju mějachu wčera na Miłočanskej přemysłowej přestrjeni. Tam zhladuje Wjenkec firma BMP na 25lětne wobstaće.
Započało je so wšitko podobnje kaž pola załožerjow Microsofta, mjenujcy w swójskej garaži. Runja mnohim druhim wuži Tomaš Wjenk po přewróće składnosć, so doma we Worklecach zesamostatnić. Hinak hač dźensa běrokratiske młyny tehdy spěšnje mlějachu. Spočatk meje 1990 zapoda wón próstwu wo přemysło za serwis, pruwowanje a napjelnjenje wohnjohašakow. Hižo měsacaj pozdźišo, 2. julija, měješe dowolnosć w zaku. Dwaj přistajenaj Tomašej Wjenkej spočatnje pomhaštaj, a kruh kupcow rozrostowaše. Wšako zawody a předewšěm zarjadnistwa tójšto pjenjez do wohnjoškitnych připrawow inwestowachu.
Rozsud šwedskeho koncerna Vattenfall, přesydlenje 1 700 wobydlerjow rozšěrjenja wuhloweje jamy Wochozy II dla hižo njepřihotować, wjedźe přiběrajcy k rozestajenjam.
Budyšin (SN/JK). Hladajo na njewěste energijopolitiske wobłukowe wuměnjenja za hórnistwo a zmilinjenje brunicy we Łužicy je so Vattenfall rozsudźił, wuhlowe jamy dale njerozšěrić.
Za tónle rozsud žněje koncern ze stron Zelenych w Braniborskim krajnym sejmje připóznaće. Energijowa fachowča Zelenych Heide Schinowsky wupraja so spokojena: „Předewzaće Vattenfall je hižo dlěši čas spóznało, zo nima brunica přichod. Nětko pokazuje wone konsekwency a skutki. Tež krajne knježerstwo měło změnjenu situaciju na energijowych wikach spóznać a na klimopolitiske žadanja časa reagować.“
Budyšin (CK/SN). Lěćo wobradźa wuchodnej Sakskej jasnje woteběracu bjezdźěłnosć. W juniju bě 26 610 ludźi bjez dźěła, to je 924 mjenje hač hišće před měsacom, porno lońšemu junijej je to 2 140 wosobow mjenje. Předewšěm w twarstwje, we wobłuku wobchad, logistika a transport kaž tež w produkciji žiwidłow su tójšto nowych sobudźěłaćerjow přistajili. To rozłoži dźensa Ilona Winge-Paul, operatiwna jednaćelka Budyskeje agentury za dźěło. Tež w druhich wobłukach so za nowym personalom wobstajnje naprašuja.
Pozitiwne wuwiće na dźěłowych wikach regiona tuž dale dźe, rjekny Ilona Winge-Paul. Cyłkownje maja posrědkowarjo agentury za dźěło we wuchodnej Sakskej tuchwilu 3 107 dźěłowych městnow z winowatostnym socialnym zawěsćenjom w podłožkach.
Kwota bjezdźěłnosće w cyłkownym agenturnym wobwodźe wučinja 9,1 procent. Wona chabła mjez 5,1 procentom w Kamjenskim a Radebergskim a 13,5 procentami w Zhorjelskim wobłuku.
Drježdźany (SN/JK). Po tym zo su płaćizny za mloko hač na 25 centow na liter spadnyli, žadaja sej sakscy ratarjo podpěru a pomoc politiki. Problemy na mlokowych wikach rozrisać je bjez alternatiwy. Tole podšmórny prezident sakskeho burskeho zwjazka Wolfgang Vogel njedawno w Drježdźanach. Hladajo na rozrostowace produkciske kóšty sej ratarjo žadaja, zwyšić garantowanu minimalnu płaćiznu za butru a mlokowy próšk wot dotal 21 na 30 centow na kilogram. Nimo toho je so z embargom přećiwo Ruskej wažne wikowanišćo za mlokowych producentow zhubiło. „Płaćimy worćiznu za zwadu“, hódnoći burski zwjazk njespokojacu politiku. Za čujomne naprawy politiki k polěpšenju situacije na mlokowych wikach zasadźi so Wolfgang Vogel na Němskim burskim zjězdźe, kotryž je so minjene tři dny w Erfurće wotměł.
Tež ratarjo našeho regiona su wot tuchwilneje napjateje situacije na mlokowych wikach potrjecheni. Nukničanski ratar Józef Brězan je na wuwiće mlokowych wikow sčasom reagował a swoje dejki hižo před 16 měsacami „suche stajił“. Jako alternatiwu kormi wón byki.
Berlin/Drježdźany (SN/JK). Po informacijach telewizijneho sćelaka ARD je zwjazkowy hospodarski minister Sigmar Gabriel (SPD) planowany popłatk za stare brunicowe milinarnje pozdatnje cofnył. Tale naprawa k pomjeńšenju wustorka wuhlikoweho dioksoda (CO2) je tuž z blida. Město popłatka maja so brunicowe milinarnje z wukonom něhdźe 2,7 gigawatow jako rezerwa kapacity zarjadować. Hospodarske škody za mějićelow tychle milinarnjow maja so zarunać. Nimo toho maja so připrawy za koplowanje energije a ćopłoty štyri lěta ze stajnje poł miliardu eurow spěchować.
Doskónčnje pak budźe knježerstwowa koalicija wo tym na posedźenju 1. julija w Berlinje wotwažować. Pytać chcedźa koaliciscy partnerojo tež za alternatiwnymi móžnosćemi, tak hodźa so planowane klimowe zaměry docpěć.
Loni w decembru je knježerstwo wobzamknyło, přidatnje 22 milionow tonow CO2 (40 procentow) mjenje wustorkować hač 1990. Masiwne protesty ze stron dźěłarnistwow a energijoweho hospodarstwa su k tomu wjedli, zo bu klimowy popłatk złahodnjeny a cofnjeny.
Drježdźany/Wětrow (SN/JK). Wobhospodarjerjo sakskich deponijow nochcedźa hižo zbytki něhdyšich jadrowych milinarnjow składować. Kaž rěčnik sakskeho wobswětoweho ministerstwa zdźěla, su deponije w Cröbernje, Grumbachu a Wětrowje připowědźili jenož hišće wobstejace dojednanja spjelnić.
Sakski statny minister za wobchad Martin Dulig (SPD) je wčera planowanske dojednanje wo elektrifikowanju železniskeje čary Drježdźany–Zhorjelc–pólska mjeza podpisał. Dlěje hač dwanaće lět čaka susodny kraj na to, zo na němskej stronje z tym započnu.
Budyšin/Drježdźany (SN/at). Sakske ministerstwo za hospodarstwo, dźěło a wobchad rěči w nowinskej zdźělence wo „dalšim kroku po puću znowawutworjenja železniskeho zwiska mjez Drježdźanami a Wrócławjom“. Do toho bě minister Martin Dulig (SPD) planowanske dojednanje wo elektrifikowanju a wotpowědnym wutwarje dohromady 103 kilometry dołheje čary ze sakskeje stolicy přez Budyšin a Zhorjelc hač k pólskej mjezy podpisał. „Z tymile planowanjemi wuznawamy so jasnje k dalnowobchadej do Wrócławja“, rjekny Dulig wčera po podpisanju w sakskej stolicy. Na to přepoda planowanske zrěčenje šefej Němskeje železnicy dr. Rüdigerej Grubje.
slk_Latn ces_Latn pol_Latn szl_Latn ces_Latn szl_Latn pol_Latn pol_Latn szl_Latn szl_Latn szl_Latn pol_Latn pol_Latn ces_Latn slk_Latn szl_Latn